**Noapte și zi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- N-am mai ucis demult nicio secundă,

Nici timpului n-am dat vreo socoteală,

De când te am, mi-e viața mai rotundă,

Și te împart, noapte și zi, egală

Îmi umpli ceașca vieții, ieri amară,

Cu elixirul roadelor de toamnă,

Iar ploaia ce-mi părea cândva povară

Azi cântă lin și versul nu-l condamnă

Să plângă-n călimara mohorâtă...

E mai sprințar, alergă pe hârtie,

Clepsidra nu e spartă, nici urâtă,

Că știi să-mbraci iubirea-n poezie.

- Preludiul nopţii creşte şi descreşte,

Un joc subtil de "da şi nu", iubite,

Sub paşii mei povestea înfloreşte,

Iar visele-s cu aur poleite.

Pe coli de-argint condeiul trece-alene

Şi brațele-l urmează cu răbdare,

Nu-mi căuta lumina de sub gene

Că trupul zvelt mi-a fost sculptat din sare.

Poate de-aceea dulce şi amară

Mi-e inima, dar nicio poezie

N-o să-ţi incite versul să tresară,

Niciuna ca şi mine nu te ştie.

Ioan Grigoraș Liliana Trif